REGOLAMENT TAL-KUMMISSJONI (KE) Nru 146/2009
tal-20 ta' Frar 2009
li jemenda l-Anness II tar-Regolament (KE) Nru 2076/2005 fir-rigward tal-importazzjonijiet ta’ prodotti tas-sajd mill-Kamerun
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 t'April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (1), u b’mod partikolari l-Artikolu 9 tiegħu,
Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta’ April 2004 li jistabbilixxi regoli speċifiċi għall-organizzazzjoni tal-kontrolli uffiċjali fuq prodotti li joriġinaw mill-annimali maħsuba għall-konsum uman (2), u b'mod partikolari l-Artikolu 16 tiegħu,
Billi:
(1)
L-Artikolu 11(1) tar-Regolament (KE) Nru 854/2004 jipprovdi li prodotti li joriġinaw mill-annimali se jiġu importati biss minn pajjiż terz jew parti ta’ pajjiż terz li jidher fuq il-lista mniżżla skont dak ir-Regolament.
(2)
Ir-Regolament tal-Kummissjoni (KE) Nru 2076/2005 tal-5 ta’ Diċembru 2005 li jistabbilixxi arranġamenti transitorji għall-implimentazzjoni tar-Regolamenti (KE) Nru 853/2004, (KE) Nru 854/2004 u (KE) Nru 882/2004 tal-Parlament Ewropew u tal-Kunsill (3) jipprovdi, b’deroga mill-Artikolu 11(1) tar-Regolament (KE) Nru 854/2004, li l-Istati Membri, minħabba ċerti kondizzjonijiet, jistgħu jawtorizzaw importazzjonijiet ta’ prodotti tas-sajd minn pajjiżi terzi mniżżla fl-Anness II ta’ dak ir-Regolament.
(3)
Dawn il-pajjiżi terzi li fihom sa issa ma saret l-ebda spezzjoni Komunitarja biex tivverifika l-kondizzjonijiet sanitarji u taċċerta jekk il-kontrolli applikati mill-awtoritajiet kompetenti tagħhom humiex ekwivalenti għar-rekwiżiti taħt il-leġislazzjoni Komunitarja kienu mniżżla fl-Anness II tar-Regolament (KE) Nru 2076/2005. Il-Kamerun huwa għalhekk attwalment imniżżel fl-Anness II tar-Regolament (KE) Nru 2076/2005.
(4)
Spezzjoni Komunitarja li twettqet il-Kamerun fl-2003 wriet nuqqasijiet serji fir-rigward tal-iġjene fit-trattament tal-prodotti tas-sajd u fil-kapaċità tal-awtoritajiet kompetenti ta’ dak il-pajjiż terz biex iwettaq verifiki affidabbli fuq il-prodotti tas-sajd. Għaldaqstant, il-Kamerun ma jistax jipprovdi l-garanziji meħtieġa li l-prodotti tas-sajd inkisbu f’kundizzjonijiet għall-inqas ekwivalenti għal dawk li jirregolaw il-produzzjoni u t-tqegħid fis-suq tal-prodotti tas-sajd fil-Komunità. Wara l-ispezzjoni, il-Kamerun issospenda l-esportazzjonijiet tiegħu ta’ prodotti tas-sajd lill-UE.
(5)
Mill-2004, l-awtorità kompetenti tal-Kamerun ma infurmatx lill-Komunità bil-progress fl-implimentazzjoni ta’ azzjoni korrettiva biex tirrimedja n-nuqqasijiet osservati fl-2003. Fl-2008, il-Kamerun irrifjuta spezzjoni tal-Komunità fuq il-post bl-argument li l-ebda stabbiliment jew bastiment tas-sajd tal-Kamerun ma jipprevedi li jesporta prodotti tas-sajd lill-UE fi żmien qasir.
(6)
Għalhekk l-importazzjonijiet lejn il-Komunità ta’ prodotti tas-sajd mill-Kamerun m’għandhomx jiġu awtorizzati aktar.
(7)
Ir-Regolament (KE) Nru 2076/2005 għandu għalhekk jiġi emendat skont dan.
(8)
Il-miżuri stipulati f'dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 2076/2005 huwa mibdul bit-test fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussell, 20 ta’ Frar 2009.